বিতর্কের মাঝেই শীর্ষ আদালতে বিচারপতির আসনে পাঞ্চোলি

দিল্লি: শপথ গ্রহণ হয়ে গেলেও সুপ্রিম কোর্টের (Supreme Court) নয়া বিচারপতি বিপুল মনুভাই পাঞ্চোলিকে নিয়ে বিতর্ক অব্যাহত। বিতর্ক চলাকালীন কেন্দ্রীয় সরকার কলিজিয়ামের সুপারিশে সম্মতি দেওয়ায় শুক্রবার বিচারপতি পাঞ্চোলি শপথ গ্রহণ করলেন। এদিনই সুপ্রিম কোর্টের বিচারপতির আসনে বসলেন তিনি।

সুপ্রিম কোর্টের (Supreme Court) ৫ বিচারপতিকে নিয়ে গঠিত কলেজিয়ামের অন্যতম সদস্য ভিভি নাগরত্ন বিচারপতি পাঞ্চোলিকে দেশের শীর্ষ আদালতের বিচারপতি হিসাবে সুপারিশের ক্ষেত্রে আপত্তি জানান। মূলত বিচারপতি পাঞ্চোলির সিনিয়ারিটি এবং আঞ্চলিক প্রতিনিধিত্বের পরিপ্রেক্ষিতে ওই আপত্তি। উল্লেখ্য, সিনিয়রিটির ভিত্তিতে বিচারপতি পাঞ্চোলি সর্বভারতীয় তালিকায় ছিলেন 57 নম্বরে।

আরও পড়ুন: শনিবারই ‘দাগি’ প্রার্থীদের তালিকা প্রকাশ, সুপ্রিম কোর্টে জানাল এসএসসি

বিচারপতি নাগরত্নের এই সিদ্ধান্তের পর থেকেই তীব্র বিতর্ক শুরু হয়েছে। অন্যদিকে, ঠিক এই সময়েই (ইন)কমপ্লিট জাস্টিস? শিরোনামে প্রকাশিত একটি বই সেই বিতর্কে আরো ইন্ধন দিয়েছে। সেখানে বর্তমানে অবসরপ্রাপ্ত বিচারপতিদের বদলি সংক্রান্ত পুরনো বিতর্কের উল্লেখ চাঞ্চল্য ছড়িয়েছে। মাস তিনেক আগে গুজরাট হাইকোর্ট থেকে সুপ্রিম কোর্টে এসেছেন বিচারপতি এম ভি আঞ্জারিয়া। তাহলে ফের সেখান থেকে আরও একজন বিচারপতিকে কেন দেশের শীর্ষ আদালতের বিচারপতি পদে সুপারিশ করা হবে? এমনই প্রশ্ন তিনি রেখেছেন।

জানা গিয়েছে, মে মাসে প্রথমবার বিচারপতি পাঞ্চোলির প্রার্থী পথ নিয়ে সুপ্রিম কোর্টে আলোচনা হয়। সেখানে কলিজিয়ামের অন্তত দুই বিচারপতি তাঁর সিনিওরিটি নিয়ে প্রশ্ন তোলেন। তাঁর প্রার্থীপদকে অগ্রাধিকার দিলে তাঁর চেয়ে সিনিয়রদের বঞ্চিত করা হবে বলে অভিমত পেশ হয়। এরপরেই বিচারপতি পাঞ্চোলিকে পাটনা হাইকোর্টের প্রধান বিচারপতি করা হয়।

প্রসঙ্গত, পাঞ্চোলিকে নিয়ে সুপ্রিম কোর্টে বর্তমানে রয়েছেন তিন বিচারপতি। তিনি ছাড়া বিচারপতি জেবি পারদিওয়ালা ও বিচারপতি আঞ্জারিয়া।